Likumprojekts

**Grozījumi Zinātniskās darbības likumā**

Izdarīt Zinātniskās darbības likumā (Latvijas Republikas Saeimas un Ministru Kabineta Ziņotājs, 2005, 10. nr.; 2007, 15. nr.; 2009, 2., 14. nr.; Latvijas Vēstnesis, 2010, 47., 68., 74., 205. nr.; 2013, 61. nr.; 2016, 249. nr., 2017, 203. nr., 2018, 128. nr., 2019, 120. nr.) šādus grozījumus:

1. Izteikt 14.pantu šādā redakcijā:

**“14. pants. Latvijas Zinātnes padomes statuss un funkcijas**

1. Latvijas Zinātnes padome ir izglītības un zinātnes ministra pārraudzībā esoša tiešās pārvaldes iestāde, kas darbojas saskaņā ar šo likumu, citiem normatīvajiem aktiem un Latvijas Zinātnes padomes nolikumu.

(2) Latvijas Zinātnes padome īsteno valsts zinātnes politiku, pildot šādas funkcijas:

1) stratēģiska zinātnes politikas ieviešana un zinātnes stratēģiskā komunikācija;

2) zinātnisko pētījumu programmu plānošana un īstenošana;

3) zinātniskās ekspertīzes nodrošināšana publiskā un privātā sektora vajadzībām;

4) starptautiskās sadarbības veicināšana un koordinēšana zinātnē;

5) šajā likumā un citos normatīvajos aktos noteikto funkciju izpilde.”

2. Papildināt likumu ar 14.¹ pantu šādā redakcijā:

**“14.¹ pants. Latvijas Zinātnes padomes direktors**

(1) Latvijas Zinātnes padomi vada direktors, kas ir valsts amatpersona un pilda [Valsts pārvaldes iekārtas likumā](https://likumi.lv/ta/id/63545-valsts-parvaldes-iekartas-likums) noteiktās tiešās pārvaldes iestādes vadītāja funkcijas. Latvijas Zinātnes padomes direktoru konkursa kārtībā ieceļ amatā un atbrīvo no amata izglītības un zinātnes ministrs.

1. Latvijas Zinātnes padomes direktoru amatā ieceļ uz pieciem gadiem. Viena un tā pati persona par Latvijas Zinātnes padomes direktoru var būt ne vairāk kā divus termiņus pēc kārtas.

(3) Latvijas Zinātnes padomes direktors ir starptautiski atzīts zinātnieks, kuram ir profesionāla pieredze zinātniskās institūcijas vai tās struktūrvienības, vai Latvijas Zinātnes padomei līdzvērtīgas organizācijas vadītāja amatā.”

3. Izslēgt 15.pantu.

4.Izteikt 16.pantu šādā redakcijā:

**“16. pants. Latvijas Zinātnes padomes kompetence**

Latvijas Zinātnes padome:

1) sagatavo priekšlikumus par valsts zinātnes politikas prioritātēm zinātniskās darbības attīstībā un zinātnes attīstības politikā;

2) veido, attīsta un īsteno zinātnisko pētījumu projektu programmas, kā arī nodrošina to neatkarīgu ietekmes izvērtējumu;

3) izvērtē priekšlikumus un ieteikumus par zinātnisko darbību regulējošo normatīvo aktu sistēmu, kā arī sagatavo priekšlikumus par nepiecieša­majiem grozījumiem zinātnisko darbību regulējošo normatīvo aktu sistēmā;

4) veic sistemātisku datu uzkrāšanu, apkopošanu un analīzi visās Latvijas Zinātnes padomes darbības jomās;

5) nodrošina fundamentālo un lietišķo pētījumu, valsts pētījumu programmu projektu un tirgus orientēto pētījumu projektu izvērtēšanu un finansējuma administrēšanu Ministru kabineta noteiktajā kārtībā;

6) izvērtē un apkopo publiskā finansējuma ietvaros finansēto zinātnisko pētījumu zinātniskos rezultātus un nodrošina to publisku pieejamību;

7) izveido Latvijas Zinātnes padomes ekspertu komisijas un nosaka to kompetences;

8) piešķir Latvijas Zinātnes padomes eksperta tiesības un uztur Latvijas Zinātnes padomes ekspertu datubāzi;

9) sniedz atzinumu par licencēšanai vai akreditēšanai iesniegtajām doktora studiju programmām un apstiprina augstskolu doktorantūras studiju programmu īstenošanā iesaistīto Latvijas Zinātnes padomes ekspertus;

10) nodrošina starptautiskās sadarbības projektu un Eiropas Savienības politikas iniciatīvu īstenošanu Latvijā zinātnes politikas jomā;

11) nodrošina Eiropas Savienības kārtējās Ietvara programmas Nacionālā kontaktpunkta funkciju īstenošanu;

12) izstrādā zinātniskās pētniecības ētikas kritēriju un diskusiju principus sadarbībā ar Latvijas Zinātņu akadēmiju;

13) īsteno zinātnes stratēģisko komunikāciju;

14) veic šajā likumā un citos normatīvajos aktos noteiktos uzdevumus.”

5. 17. panta pirmajā daļā:

izslēgt 3. un 4. punktu;

papildināt daļu ar 5., 6., 7. un 8. punktu šādā redakcijā:

“5) sadarboties ar valsts un pašvaldību institūcijām, nevalstiskām organizācijām, fiziskām un juridiskām personām, kā arī ārvalstu institūcijām;

6) pieaicināt ekspertus un veidot darba grupas Latvijas Zinātnes padomes šajā likumā noteikto kompetenču izpildei;

7) iesaistīties Eiropas Savienības institūciju un starptautisko organizāciju programmās un projektos;

8) veikt citas šajā likumā un citos normatīvajos aktos noteiktās darbības.”

6. Izslēgt 18.1 pantu.

7. 34. panta trešajā daļā:

 papildināt pirmo teikumu pēc vārda “izvērtē” ar vārdu “administrē”;

aizstāt otrajā teikumā vārdus “Studiju un zinātnes administrācija” ar vārdiem “Latvijas Zinātnes padome”.

8. Papildināt 35.panta trešo daļu pēc vārda “īstenošanas” ar vārdu “administrēšanu”.

9. Papildināt pārejas noteikumus ar 34., 35. un 36.punktu šādā redakcijā:

 “34. Šā likuma 14.panta redakcija, šā likuma 14.¹ pants, šā likuma 16.panta redakcija, šā likuma 17.panta pirmās daļas 5., 6., 7. un 8.punkts, grozījumi šā likuma 34.panta trešajā daļā un grozījumi šā likuma 35.panta trešajā daļā stājas spēkā 2020.gada 1.jūlijā.

35. Šā likuma 15.pants, 17.panta pirmās daļas 3. un 4.punkts, šā likuma 18.¹ pants zaudē spēku 2020.gada 1.jūlijā.

36. Lai nodrošinātu Latvijas Zinātnes padomes darbību līdz šā likuma 14.panta pirmajā daļā minētās tiešās pārvaldes iestādes - Latvijas Zinātnes padomes nolikuma apstiprināšanai, bet ne vēlāk kā līdz 2020.gada 31. jūlijam, piemēro Ministru kabineta 2006.gada 9.maija noteikumus Nr.383 “Latvijas Zinātnes padomes nolikums”, ciktāl tas nav pretrunā ar šo likumu.”

Likums stājas spēkā 2020. gada 1.janvārī.

Iesniedzējs:

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa

Depkovska, 6704772

anita.depkovska@izm.gov.lv